Source: http://www.bbc.co.uk/romanian/news/story/2005/04/050419_csm.shtml
Timestamp: 2019-02-19 02:16:53+00:00
Document Index: 43925196

Matched Legal Cases: ['CSM\n', 'CSM\n', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ']

Ultima actualizare: 19 Aprilie, 2005 - Published 18:22 GMT
Termene fixe pentru reforma în CSM
Preşedintele Băsescu a fost prezent la şedinţa CSM
Preşedintele Traian Băsescu a cerut membrilor Consiliului Superior al Magistraturii să-şi asume răspunderea pentru măsurile de reformă a justiţiei, cruciale în vederea integrării la 1 ianuarie 2007 în Uniunea Europeană. Traian Băsescu a prezidat marţi şedinţa Consiliului Superior al Magistraturii, organul care garantează independenţa justiţiei şi singurul care poate lua măsuri disciplinare împotriva magistraţilor.
Preşedintele Băsescu a fost extrem de direct la adresa membrilor CSM, cerându-le să preia responsabilitatea reformei sau să demisioneze.
"Sunteţi pe listă dar spuneţi că nu ştiţi ce-i de făcut. Şi atunci, ori vă asumaţi răspunderea, dacă vreţi să fiţi pe tabel, dacă nu, nu vă băgaţi, pentru atunci când nu ştii, acţionezi ca o frână", a spus preşedintele.
Obiectivele care cad în sarcina Consiliului Superior al Magistraturii sunt stabilite recent de strategia de reformă a justiţiei adoptată recent de guvern.
Sunteţi pe listă dar spuneţi că nu ştiţi ce-i de făcut. Şi atunci, ori vă asumaţi răspunderea, dacă vreţi să fiţi pe tabel, dacă nu, nu vă băgaţi, pentru atunci când nu ştii, acţionezi ca o frână.
Planul prin care strategia de reformă a justiţiei trebuie pusă în practică stabileşte clar două lucruri: ce instituţii răspund pentru fiecare punct în parte şi termenul limită până la care trebuie îndeplinită fiecare măsură.
În ceea ce priveşte obiectivele care cad în sarcina Consiliului Superior al Magistraturii, preşedintele Băsescu a cerut membrilor CSM să îşi asume fiecare responsabilităţi şi să răspundă cu funcţia dacă nu le vor duce la îndeplinire în termenul stabilit. Membrii CSM urmează să voteze miercuri propunerea Preşedintelui Băsescu.
Unul dintre cele mai importante obiective ale reformei judiciare îl constituie asigurarea independenţei procurorilor. În acest sens, până în septembrie 2005, alături de ministerul justiţiei şi de ministerul public, CSM trebuie să se implice în modificarea legislaţiei în sensul sporirii garanţiilor de independenţă a procurorului, dar şi astfel încât procurorilor să nu li se mai poată lua dosarele de câtre superiori, decât în cazuri clar stabilite prin lege.
Sunt multe de făcut în privinţa schimbării mentalităţii magistraţilor, dar această mentalitate e dependentă şi de condiţiile concrete în care lucrează magistraţii. Trebuie să le creăm aceste condiţii, să le stabilim un volum optim de activitate, şi cu siguranţă magistraţii vor răspunde acestor solicitări.
Tot până în septembrie, CSM va trebui să organizeze concursuri pentru ocuparea celor 59 de posturi vacante în cadrul instituţiei, iar până în decembrie, concursuri pentru ocuparea a 250 de posturi de judecător şi a 100 de posturi de procuror.
Până la sfârşitul acestei luni, CSM are ca sarcină adoptarea codului profesional actualizat al magistraţilor, urmând ca, până în octombrie, să popularizeze prevederile noului cod în cele 15 curţi de apel din ţară.
"Sunt multe de făcut în privinţa schimbării mentalităţii magistraţilor, dar această mentalitate e dependentă şi de condiţiile concrete în care lucrează magistraţii. Trebuie să le creăm aceste condiţii, să le stabilim un volum optim de activitate, şi cu siguranţă magistraţii vor răspunde acestor solicitări", spune preşedintele CSM, Dan Lupaşcu.
De altfel, chiar CSM este cel care trebuie ca, până în aprilie 2006, să stabilească câte dosare trebuie să rezolve un magistrat, precum şi perioadele de timp alocate fiecărui dosar. Toate acestea au ca scop reducerea duratei proceselor.
Tot CSM trebuie ca până în luna iunie să ia măsuri pentru reducerea numărului de dosare la judecătorii, tribunale, curţi de apel şi parchetele de pe lângă acestea.
La fiecare trei luni, CSM trebuie să prezinte un raport cu rezultatele monitorizării, primul astfel de raport având ca termen data de 25 aprilie
Ca atribuţii permanente, începând chiar din această lună, CSM trebuie să monitorizeze distribuirea aleatorie a cauzelor de către instanţe, precum şi aplicarea principiului continuităţii judecătorului în soluţionarea cauzelor.
Măsurile respective au ca scop eliminarea suspiciunilor de corupţie. Mai exact că anumite dosare ar putea fi repartizate anumitor judecători care să soluţioneze cazul în mod părtinitor. La fiecare trei luni, CSM trebuie să prezinte un raport cu rezultatele monitorizării, primul astfel de raport având ca termen data de 25 aprilie.
De asemenea, pentru prevenirea şi combaterea corupţiei din sistemul judiciar, până la sfârşitul lunii mai CSM trebuie să prezinte un raport de monitorizare a publicării declaraţiilor de avere şi interese pentru magistraţi.
Majoritatea obiectivelor care cad în sarcina CSM se numără printre cerinţele Uniunii Europene. De altfel, de modul în care este pusă în practică întreaga strategie de reformă a justiţiei depinde dacă Uniunea va decide sau nu să activeze aşa-numita "clauză de salvgardare", prin care aderarea României ar putea fi amânată cu un an.
Cazul Panait va fi redeschis
19 Aprilie, 2005 | Ştiri